
Informare privind proba scrisă a examenului național pentru definitivare în învățământ, sesiunea 2026


În județul Cluj, 486 de candidați sunt așteptați marți, 14 iulie 2026, la proba scrisă a examenului național de definitivare în învățământ, sesiunea 2026
Proba scrisă din cadrul examenului național pentru definitivare în învățământ, sesiunea 2026, este organizată pentru 48 de discipline, în centrul de examen de la Liceul Teoretic „Onisifor Ghibu” Cluj-Napoca și se desfășoară potrivit Metodologiei-cadru de organizare și desfășurare a examenului național pentru definitivare în învățământ, O.M.E., nr. 5.434/2020, respectiv a O.M.E. nr. 7532/27.08.2025, privind aprobarea calendarului de organizare și desfășurare a examenului național pentru definitivare în învățământul preuniversitar.
Dintre cei 514 candidați înscriși la începutul anului școlar 2025-2026, în județul Cluj, au fost admiși, în vederea susținerii probei scrise, 486 de candidați care au îndeplinit cumulativ următoarele condiții: efectuarea unui stagiu de predare în specialitate de cel puțin un an, calificativul pentru anul școlar în curs „Bine” sau „Foarte bine” și media aritmetică a notelor obținute la inspecția la clasă și la evaluarea portofoliului profesional - minimum 8 (note nu mai mici de 7 la fiecare probă). 
Proba scrisă a examenului național de definitivare în învățământ începe la ora 9:00, iar candidații vor avea acces în sălile de examen, cel mai devreme, la ora 7:30 și, cel mai târziu, la ora 8:00, în baza unui document de identitate valabil.            
Durata de redactare a lucrării scrise este de 4 (patru) ore, de la primirea subiectelor, timp ce poate fi depășit doar în cazul candidaților cu cerințe speciale care au solicitat acest lucru. În județul Cluj s-a înregistrat o singură solicitare din partea unui candidat pentru aprobarea condițiilor privind asigurarea egalității de șanse. 
 La fel ca în sesiunile anterioare, la nivelul județului Cluj, disciplinele de examen cu cel mai mare număr de candidați înscriși sunt: învățământ preșcolar în limba română (106 candidați), învățământ primar în limba română (84 de candidați), învățământ antepreșcolar în creșa de copii (69 de candidați), psihopedagogie specială (29 de candidați) și matematică (19 de candidați).
Elaborarea subiectelor, traducerea acestora în limbile minorităților naționale la solicitarea candidaților, elaborarea baremelor de evaluare și afișarea acestora, după susținerea probei scrise, pe site-ul subiecte.edu.ro, sunt asigurate de către Centrul Național pentru Curriculum și Evaluare.  După finalizarea probei scrise, subiectele și baremele de evaluare se vor afișa și la avizierul centrului de examen, organizat la nivelul județului Cluj.
„Evoluția profesională a cadrelor didactice din învățământul preuniversitar se realizează prin promovarea examenului național de definitivare în învățământ și, ulterior, prin obținerea gradelor didactice II și I. Examenul de definitivare reprezintă un moment esențial în parcursul profesional al unui profesor, deoarece promovarea acestuia conferă dreptul de practică în învățământul preuniversitar. În schimb, cadrele didactice care nu promovează examenul își pot desfășura activitatea doar pe perioadă determinată, având statutul de profesor debutant. Obținerea definitivării în învățământ certifică dobândirea competențelor profesionale necesare exercitării profesiei didactice și reprezintă o confirmare a pregătirii și a angajamentului față de această carieră. Totodată, ea marchează începutul unui proces continuu de dezvoltare profesională și de perfecționare. Mă bucur să constat că, în județul Cluj, de la un an la altul, tot mai mulți tineri profesori aleg să investească în propria dezvoltare profesională și se înscriu la examenul de definitivare în învățământ. Rezultatele obținute confirmă, încă o dată, calitatea sistemului educațional clujean, atât la nivelul învățământului preuniversitar, care contribuie la formarea elevilor, cât și al învățământului universitar, responsabil de pregătirea inițială a viitoarelor cadre didactice. Le doresc tuturor candidaților mult succes și rezultate pe măsura muncii și dedicării lor!”, a declarat doamna Marinela Marc, inspector școlar general al Inspectoratului Școlar Județean Cluj.                
Primele rezultate vor fi afișate în data de 21 iulie 2026, în centrul de examen și pe site-ul definitivat.edu.ro. Contestațiile se depun la centrul de examen, conform calendarului aprobat, în zilele de 21 iulie 2026, respectiv 22 iulie 2026. 
Rezultatele finale se vor afișa la centrul de examen din județul Cluj, Liceul Teoretic „Onisifor Ghibu” Cluj-Napoca și pe site-ul definitivat.edu.ro., în data de 27 iulie 2026.
Nota la proba scrisă are o pondere de 70 % în calculul mediei finale, medie care trebuie să fie cel puțin 8 (opt) pentru promovarea examenului național de definitivare în învățământ. 
Cadrele didactice promovate dobândesc dreptul de practică în învățământul preuniversitar, acesta fiind, de altfel, și obiectivul principal al acestui examen național. Prin dobândirea definitivării în învățământ, cadrul didactic depășește stadiul de debutant și poate intra pe o rută de profesionalizare ascendentă, având dreptul de a deveni titular în sistemul de învățământ preuniversitar și de a participa ulterior la susținerea examenelor pentru obținerea gradelor didactice.
Informații suplimentare despre organizarea și desfășurarea examenului național de definitivare în învățământ, precum și despre programele specifice pentru examen sunt disponibile pe site-ul definitivat.edu.ro.

